I Odense og Aalborg cykles der løs i gågaderne uden for butikkernes åbningstid. Det går fint, lyder meldingen. I Aarhus møder de handlende forslaget med skepsis.

Annonce

AARHUS: Det er en hel gal ide! Sådan lyder det fra Aarhus City Forening - efter at Århus Stiftstidende onsdag kunne fortælle, at der er planer om at tillade cykling i byens gågadearealer fra klokken 21 til 9. - Cykler skal køre på cykelstien. De skal ikke køre på de arealer, hvor folk skal gå. Bliver det næste, at de også får lov at køre på fortovet, spørger direktøren for Aarhus City Forening, Claus Bech. Han fortsætter: - Jeg tror ikke, at cyklisterne kan finde ud af, hvornår de må cykle og hvornår de ikke må cykle på Strøget. Og hvordan skal politiet i øvrigt håndhæve reglerne? Især om morgenen vil cykeltrafik på gågadearealerne - Strøget og Frederiksgade - være generende, mener Claus Bech. - Det kan gå helt galt, hvis der om morgenen helt indtil klokken 9 skal cykle hurtige elcykler - nogle af dem ladcykler - ind og ud mellem fodgængerne, mener han.

Annonce

Trafikkens anarkister

Også Strøgforeningen er stærk skeptisk. Men her er man dog klar til at sige noget for noget. - Jeg drøftede sagen med Aarhus Kommune for år tilbage. Dengang lavede kommunen en masse cykelstativer i Ryesgade for at lette presse på området ved Aarhus H. Men det så ud ad h...... til, og det kunne kommunen såmænd godt se, siger Strøgforeningens formand, Lars Svendsen. - Problemet skulle løses, og der var flere bolde i luften. En løsning gik ud på at vælge 'københavnermodellen': At man ikke må have cyklen med på Strøget overhovedet - heller ikke selv om man trækker. Så kunne cykelstativerne skrottes. Kommunen spurgte så, om Strøgforeningen til gengæld kunne tillade cykling på Strøget i aften-, natte- og morgentimerne. Det forslag var vi faktisk klar til at diskutere, siger Lars Svendsen. Diskussionen gik dog i stå, og i dag er ikke sådan, at Lars Svendsen ligefrem står og savner cyklisterne på 'sit' strøg. - Vi har altså at gøre med en befolkningsgruppe, som jeg vil tillade mig at kalde trafikkens anarkister. Man kan jo frygte, at cyklisterne ikke lige vil gå en hel masse op i, at der først må cykles på Strøget fra klokken 21. Og andre vil måske glemme, at der ikke må cykles på Strøget ved frokosttid, siger Lars Svendsen og fortsætter: - Hvordan skal vi i øvrigt få fortalt cyklisterne, at de ikke kan cykle på Strøget, når vi har Open By Night eller et andet stor arrangement med masser af mennesker? Det bliver svært.

Annonce

Gode erfaringer andre steder

I både Odense og Aalborg har cyklisterne i årevis cyklet rundt i gågadearealerne aften, nat og morgen. Og her er erfaringerne gode. - I Odense elsker vi ordningen. Gågadearealerne udgør en fantastisk cykelstrækning, og samtidig er der en form for social overvågning i projektet. Med cyklerne er der kommet mere liv i gågaderne aften og nat, siger trafikplanlægger Connie Juul Clausen, Odense Kommune. Hun tilføjer, at kommunen har fået meget få klager over ordningen. - Faktisk fungerer den så godt, at vi overvejer at udvide den. I dag må der cykles i gågaderne fra klokken 20 - 9. Vi kunne godt tænke os at åbne for cyklingen allerede klokken 19 eller klokken 20, siger Connie Juul Clausen. I Aalborg oplyser trafikplanlægger Peter Sønderlund, at der ikke er registreret ulykker, siden det blev tilladt at cykle i gågaderne i 2011. - Enkelte mener, at det giver ekstra utryghed, når der færdes cykler i gågaderne. De er bange for at blive påkørt. Men andre mener til gengæld, at ordningen giver en øget social tryghed, fordi der næsten altid er mennesker i gågaderne, siger Peter Sønderlund.

Annonce

Mange gæster i Aarhus